กองทุนSCBLT4แจกปันผล15สตางค์
บลจ.ไทยพาณิชย์ เตรียมปันผลกองทุนรวมหุ้นระยะยาวอินเตอร์ 12 ก.ค.นี้ ผู้ถือหน่วยลงทุนรับทรัพย์ 0.15 บาทต่อหน่วย&nbsp;
8 ก.ค. 2553

บลจ.ไทยพาณิชย์ เตรียมปันผลกองทุนรวมหุ้นระยะยาวอินเตอร์ 12 ก.ค.นี้ ผู้ถือหน่วยลงทุนรับทรัพย์ 0.15 บาทต่อหน่วย 
นางโชติกา สวนานนท์  กรรมการผู้อำนวยการ บริษัทหลักทรัพย์จัดการกองทุน ไทยพาณิชย์  เปิดเผยว่า บริษัทเตรียมจะจ่ายเงินปันผลของกองทุนเปิดไทยพาณิชย์หุ้นระยะยาวอินเตอร์ หรือ SCB Inter Long Term Equity Fund (SCBLT4)  สำหรับผลการดำเนินงานตั้งแต่วันที่ 1 ก.ค.2552 จนถึงวันที่ 29 มิ.ย.2553  ในอัตราหน่วยละ 0.15 บาท ซึ่งเป็นการจ่ายปันผลครั้งที่ 2 นับตั้งแต่จัดตั้งกองทุน
ทั้งนี้  กองทุนเปิดไทยพาณิชย์หุ้นระยะยาวอินเตอร์ เน้นการลงทุนในหุ้นสามัญที่จดทะเบียนในตลาดหลักทรัพย์ที่มีพื้นฐานดี มั่นคง มีแนวโน้มเจริญเติบโตสูง โดยมีผลตอบแทนการลงทุนย้อนหลัง 1 ปี (30 มิ.ย.52) อยู่ที่ 20.73%  โดยบริษัทฯจะจ่ายเงินปันผลให้แก่ผู้ถือหน่วยลงทุนที่มีรายชื่ออยู่ในทะเบียนของกองทุนดังกล่าว ณ วันที่ 30 มิ.ย.2553  และมีกำหนดจ่ายเงินปันผลในวันที่ 12 ก.ค.2553 ซึ่งก่อนหน้านี้ บริษัทฯได้จ่ายเงินปันผลของกองทุนรวมหุ้นระยะยาว (LTF) ไปแล้ว 2 กองทุน ได้แก่ กองทุนเปิดไทยพาณิชย์หุ้นระยะยาวปันผล 70/30 (SCBLT1) ในอัตราหน่วยละ 0.505 บาท  และกองทุนเปิดไทยพาณิชย์หุ้นระยะยาวทาร์เก็ต (SCBLTT) ในอัตราหน่วยละ 0.19 บาท
นางโชติกา กล่าวว่า  การลงทุนในกองทุนรวมหุ้นระยะยาว นอกจากผู้ถือหน่วยจะได้รับผลตอบแทนในรูปเงินปันผลแล้ว ยังมีโอกาสได้รับผลกำไรจากมูลค่าหน่วยลงทุนที่เพิ่มขึ้นในกรณีที่ราคาหลักทรัพย์มีการปรับตัวสูงขึ้น อีกทั้งยังสามารถนำไปลดหย่อนภาษีจึงถือเป็นทางเลือกในการลงทุนที่น่าสนใจ โดยบริษัทฯ ได้เตรียมนำเสนอรูปแบบการลงทุนทั้ง LTF และ RMF ตลอดจนกองทุนอื่นๆเพื่อเป็นทางเลือกแก่นักลงทุนในงาน Mutual Fund Fair ที่ศูนย์การค้าสยามพารากอนระหว่างวันที่ 8-11 กค.นี้ ด้วย
ปัจจุบันบลจ.ไทยพาณิชย์มีกองทุนประเภท LTF จำนวน 6 กองทุนได้แก่ กองทุนเปิดไทยพาณิชย์หุ้นระยะยาวปันผล 70/30 (SCBLT1) กองทุนเปิดไทยพาณิชย์หุ้นระยะยาว พลัส (SCBLT2) กองทุนเปิดไทยพาณิชย์หุ้นระยะยาว เอ็มเอไอ (SCBLT3) กองทุนเปิดไทยพาณิชย์หุ้นระยะยาวอินเตอร์ (SCBLT4) กองทุนเปิดไทยพาณิชย์หุ้นระยะยาวสมาร์ท (SCBLTS) และกองทุนเปิดไทยพาณิชย์หุ้นระยะยาวทาร์เก็ต (SCBLTT)  ทำให้บริษัทมีสินทรัพย์สุทธิภายใต้การจัดการ ณ วันที่ 2 กค.  2553 ประมาณ  28,436 ล้านบาท ซึ่งเป็นอันดับ  1 ในธุรกิจกองทุนประเภท LTF